
Εθιμοτυπική επίσκεψη Περιφερειακού Συμπαραστάτη του Πολίτη στον Πρόεδρο 
του Δημοτικού Συμβουλίου Κιλκίς 
Εθιμοτυπική επίσκεψη στον Πρόεδρο του Δημοτικού Συμβουλίου Κιλκίς Αναστάσιο Καζαντζίδη πραγματοποίησε, χθες, ο Συμπαραστάτης του Πολίτη και της Επιχείρησης της Περιφέρειας Κεντρικής Μακεδονίας Ντίνος Κούης.
Η συζήτηση των δύο ανδρών περιστράφηκε στις θεσμικές μεταρρυθμίσεις που προβλέπει ο νέος Κώδικας Τοπικής Αυτοδιοίκησης για τις διοικητικές και οικονομικές λειτουργίες των Δήμων και των Περιφερειακών Ενοτήτων, με έμφαση στη σαφή οριοθέτηση των αρμοδιοτήτων κάθε αυτοδιοικητικής βαθμίδας, και στα εχέγγυα που παρέχει για την ενεργότερη συμμετοχή του πολίτη στην τοπική κοινωνία. 
Από τη θέση του Περιφερειακού Συμπαραστάτη του Πολίτη και της Επιχείρησης, την οποία υπηρετεί τα τελευταία δύο χρόνια, ο κ. Κούης τόνισε ότι προσβλέπει στη συνεργασία με την Αυτοδιοίκηση για την προστασία των δικαιωμάτων του πολίτη και την ενίσχυση της σχέσης εμπιστοσύνης του προς την Περιφερειακή Αρχή. 
